Penis-skaftet blottet for hud: Den ene af de tiltalte var højgravid under overfaldet

I alt fire personer er nu blevet tiltalt for et yderst blodigt og noget opsigtsvækkende overfald i Tinglev i foråret.

De fire personer, der er i alderen 24 til 54 år, overfaldt en 43-årig mand på Skovvangen i den lille sønderjyske by.

Her holdt de deres 43-årige offer fast på jorden, mens de med en kniv omhyggeligt lagde et snit hele vejen rundt om roden af penis og løsnede skindet. Det skete uden at penis i øvrigt blev beskadiget.

Snittet var nærmest af kirurgisk karakter. For skindet kunne herefter trækkes af i hele kønsdelens længde.

- Således blev hele skaftet blottet for hud, hedder det i anklageskriftet, som Ekstra Bladet har fået aktindsigt i.

Alle involverede i sagen er af afghansk afstamning.

Familie-opgør

Den 43-årige mand skulle angiveligt straffes, fordi han havde indledt et forhold til en afghansk kvinde, som han nu boede sammen med på Skovangen.

Tre af de tiltalte er i familie med kvinden. De er således hendes eksmand, datter og svigersøn. Den fjerde person er ikke i familie med kvinden.

Datteren var angiveligt højgravid, da hun deltog i overfaldet.

Ifølge anklageskriftet er de fire tiltalt for den 1. maj klokken cirka 18.55 at have forøvet vold af særlig rå, brutal og farlig karakter.

Slog ham med skovl

De fire nu tiltalte gerningsmænd ankom til Skovvangen i bil. Lynhurtigt gik de til angreb på den 43-årige mand, som sammen med sin nye kone skulle til at grille i haven.

Ifølge anklageskriftet løb de efter den 43-årige med en kniv og stak ud efter ham flere gange. Han blev slået og sparket - også mens han lå på jorden og blev holdt fast.

Den 43-årige blev endvidere slået på ryggen med en skov. Til sidst blev skamferingen af penis gennemført.

Naboer i området bemærkede en masse skrig og fik tilkaldt politiet, som hurtigt kom til stedet. De fire blev anholdt og fængslet i et lukket grundlovsforhør.

Truede med at slå ham ihjel

Tre af mændene er også tiltalt for - tre uger tidligere - at have truet den 43-årige mand med, at de ville slå ham ihjel samt at de ville 'ordne ham.'

Efter politiets ankomst blev en ambulance tilkaldt.

Den lemlæstede og stærkt smerte-plagede mand blev kørt på sygehuset, hvor lægerne forsøgte at sy skindet på penis. Det er uklart, hvorvidt denne operation lykkedes.

Men det kommer formentligt frem under retssagen, der begynder den 14. december ved retten i Sønderborg.

Kræver de fire udvist

Det forventes, at der falder dom i sagen den 20. december.

Anklagemyndigheder kræver - ifølge anklageskriftet - alle fire tiltalte udvist af landet.